MLINK ยกเครื่องใหม่หัวจรดท้าย เปลี่ยนชื่อ-เปลี่ยนธุรกิจ
MLINK ยกเครื่องใหม่ปรับโฉมหัวจรดท้ายเปลี่ยนชื่อเป็น FERRUM สลัดภาพกลุ่มทุนเก่าเปิดมิติใหม่การลงทุน!ลุยโรงไฟฟ้า-ติดตั้งกล้องอัจฉริยะ-ตรวจจับน้ำมันรั่ว-นาโนไฟแนนซ์งานนี้ผู้ถือหุ้นยกมือหนุนเต็มพิกัด ดันผลงานปี”58 กลับมาเทิร์นอะราวด์
23 เม.ย. 2558

ดร.ประสิทธิ์ ศรีสุวรรณ ประธานเจ้าหน้าที่บริหาร บริษัท เอ็ม ลิ้งค์ เอเชีย คอร์ปอเรชั่น จำกัด (มหาชน) หรือ MLINK เปิดเผยว่า ที่ประชุมสามัญผู้ถือหุ้นประจำปี 2558 มีมติให้ MLINK เปลี่ยนชื่อใหม่เป็น บริษัท เฟอร์รั่ม จำกัด (มหาชน) (FERRUM) หรือ FER เพื่อให้สอดคล้องกับแนวทางการดำเนินธุรกิจของบริษัทในอนาคต ที่จะมีการพลิกโฉมการดำเนินธุรกิจ และเปิดมิติใหม่การลงทุน
โดยทีมผู้บริหารชุดใหม่ และคณะกรรมการของบริษัทได้มีการวางแผนการดำเนินงานทั้งระยะสั้น และระยะยาว เพื่อสร้างผลตอบแทนที่ยั่งยืนให้กับผู้ถือหุ้นในอนาคต ไว้เรียบร้อยแล้ว โดยโครงสร้างธุรกิจของบริษัทจะมีความหลากหลายมากขึ้น นอกเหนือจากธุรกิจการเป็นตัวแทนจำหน่ายมือถือ FERRUM เตรียมเข้าไปดำเนินธุรกิจโรงไฟฟ้าพลังงานทางเลือก ธุรกิจติดตั้งกล้องตรวจจับน้ำมันรั่วอัจฉริยะ ธุรกิจนาโนไฟแนนซ์ ธุรกิจขนส่ง และธุรกิจเกมบนมือถือ ทั้งในและต่างประเทศ ซึ่งมั่นใจว่าจะช่วยผลักดันให้ผลประกอบการของบริษัทในปีนี้จะกลับมาเทิร์นอะราวด์ได้อย่างแน่นอน
ขณะที่ ล่าสุด ในช่วงไตรมาส 1/2558 คณะกรรมการบริษัทมีมติให้บริษัท เอ็มลิ้งค์ เอ็นเนอร์ยี จำกัด ซึ่งเป็นบริษัทย่อยที่ MLINK ถือหุ้นในสัดส่วน 99.99% จัดตั้งและร่วมทุนกับบริษัทสามารถ ยูทรานส์ จำกัด ถือหุ้นในสัดส่วน50:50
โดยมีวัตตุประสงค์เพื่อดำเนินธุรกิจผลิตเชื้อเพลิงพลังงานและจำหน่ายกระแสไฟฟ้าให้กับการไฟฟ้าส่วนภูมิภาค (กฟภ.) ใช้ชื่อ บริษัท เชียงใหม่ เวสท์ทูเพาเวอร์ จำกัด โดยทำการคัดแยกขยะ ทำการผลิตเชื้อเพลิ้งขยะ (RDF) ทำการผลิตไฟฟ้าโดยใช้เชื้อเพลิ้งขยะ และธุรกิจอื่นๆ ที่เกี่ยวข้อง
ทั้งนี้ คาดว่าจะเซ็นสัญญาซื้อขยะกับบริษัทเอกชนในเชียงใหม่ ได้ภายในเดือนพฤษภาคมนี้ เพื่อเดินหน้าลงทุนโครงการโรงไฟฟ้าขนาดกำลังการผลิต 8 เมกะวัตต์ และขายไฟให้กับการไฟฟ้าส่วนภูมิภาค (กฟภ.) ได้ในปี 2560
ขณะเดียวกันยังได้จัดตั้งบริษัท เอ็มลิ้งค์ คิวไออาร์ จำกัด ขึ้นมา เพื่อขายสินค้าและบริการให้กับบริษัทในประเทศเวียดนามและบริษัทในไทย โดยบริษัท ถือหุ้นใหญ่ในสัดส่วน 60% และบริษัท ควอนตัม ไออาร์ เทคโนโลจีส์ จำกัด ถือหุ้นในสัดส่วน 40%
สำหรับควอนตัม ไออาร์ เทคโนโลจีส์ ถือว่ามีความเชี่ยวชาญในธุรกิจจัดหา ติดตั้ง และให้บริการระบบกล้อง และระบบการจับน้ำมันรั่วอัจฉริยะ ซึ่งกลุ่มลูกค้าได้แก่ กลุ่มบริษัทน้ำมันในภูมิภาค CLMV โดยปัจจุบัน ได้เริ่มดำเนินการให้บริการกับทาง PetroVietnam ซึ่งจะทยอยรับรู้รายได้ตั้งแต่ไตรมาส 2/2558 มูลค่าโครงการรวมทั้งโครงการประมาณ 15 ล้านดอลลาร์สหรัฐ
นอกจากนี้ สำหรับการขยายธุรกิจลงทุนโรงไฟฟ้า และติดตั้งกล้องตรวจจับน้ำมันรั่วอัจฉริยะแล้ว FERRUM อยู่ระหว่างเตรียมขอใบอนุญาตดำเนินธุรกิจนาโนไฟแนนซ์ สนองนโยบายของรัฐบาลที่ต้องการให้ประชาชนในระดับรากหญ้าได้เข้าถึงแหล่งเงินทุน ซึ่งบริษัทได้มีการเตรียมทีมงานที่มีความเชี่ยวชาญด้านการปล่อยสินเชื่อไว้พร้อมแล้ว และหากได้รับ ไลเซ่นจากธนาคารแห่งประเทศไทย (ธปท.) บริษัทก็พร้อมเข้ารุกธุรกิจนี้ได้ทันที
อีกทั้งบริษัทยังอยู่ระหว่างศึกษาเตรียมจัดตั้งบริษัทเพื่อดำเนินธุรกิจขนส่งภาคพื้นดิน โดยกลุ่มบริษัทมุ่งเน้นให้ลูกค้าเกิดความสะดวกสบายสูงสุด พร้อมทั้งรับรองความปลอดภัยในชีวิตและทรัพย์สิน เพื่อเป็นการยกระดับชีวิตคนไทยทุกคนและในส่วนของ MSeed Asia ซึ่งเป็นหนึ่งในธุรกิจใหม่ของบริษัทที่ขยายมาสู่การพัฒนาเกมนั้น ในปีนี้คาดว่าจะสร้างได้รายได้ไม่ต่ำกว่า 500 ล้านบาท